Bandaríska utanríkisráðuneytið segir útlit fyrir að Talibanar svíki loforð um að hleypa löndum sínum á brott.
Þúsundir Afgana sitja fastir í eins konar einskismannslandi milli varðhliða Talibana og Bandaríkjamanna við alþjóðaflugvöllinn í Kabúl.
Stórir hópar fólks hafi safnast saman á græna svæðinu í borginni þar sem erlend sendiráð eru til húsa. Margir reyndu hvað þeir gátu að komast inn í sendiráðin en orðrómur var uppi um að auðvelt væri að fá vegabréfsáritanir eða greiðan aðgang að öruggum ferðum á flugvöllinn.
Haft er eftir Afgana sem áður starfaði fyrir frjáls félagasamtök í borginni að Talibanar og Bandaríkjamenn skiptust á skotum. Þrátt fyrir skothríðina hafi fólk ruðst áfram í tilraunum við að komast inn á flugvöllinn, þar sem það óttaðist örlög verra en dauða utan hliðanna.
Allt frá því að Talibanar sölsuðu Kabúl undir sig um liðna helgi hafa borist tíðindi af mikilli ringulreið á flugvellinum. Fjöldi fólks hefur fengið vegabréfsáritun og fullyrðir að því hafi verið lofað brottflutningi en það kemst ekki gegnum varðhliðin.
Talibanar hafa tryggt að starfsfólk sendiráða, innlent sem erlent, komist gegnum varðhliðin og um borð í flugvélar. Frásagnir berast af því að fólk reyni að komast inn í rúturnar sem flytja sendiráðsstarfsfólkið milli staða.
Wendy Sherman, aðstoðarutanríkisráðherra Bandaríkjanna segir Bandaríkjamenn ætlast til að Talibanar standi við loforð sín um að hleypa öllum úr landi. Ekki líti þó út fyrir að þeir standi við það.
Bandaríska utanríkisráðuneytið segir útlit fyrir að Talibanar svíki loforð um að hleypa löndum sínum á brott. Enn bíða þúsundir milli vonar og ótta eftir að komast burt.